als_Latn dik_Latn sag_Latn
Ministri i Kulturës, Rinisë dhe Sportit, Memli Krasniqi ka pritur sot në një takim Kryetarin e Federatës së Hendbollit të Kosovës, Eugen Saracini, bashkë me drejtues të tjerë të federatës. Sot Federata e Hendbollit shënon 60 vjetorin e themelimit.
Ministri Krasniqi uroi drejtuesit e FHK-së për 60 vjetorin, duke e cilësuar atë si një simbol të rrugëtimit të gjatë sportiv të Kosovës dhe një traditë që ka sjellë punë dhe rezultate. Ai shprehu respektin për shumë personalitete që nëpër vite, që nga themelimi, kanë punuar për zhvillimin dhe afirmimin e këtij sporti.
“Hendbolli në Kosovë është një model i mirë i punës dhe kjo e tregon edhe rezultatet që Federata ka arritur në arenën ndërkombëtare, por edhe në zhvillimin e këtij sporti në Kosovë”, tha ministri, teksa ka uruar FHK-në për vendimin e Federatës Europiane të Hendbollit për lejimin e ndeshjeve miqësore për Kosovë, të marrë para pak ditësh. Ai tha se MKRS-ja do të vazhdojë të mbështesë FHK-në edhe në hapat e mëtutjeshme, deri në anëtarësimin e plotë në federatat evropiane dhe atë botërore të hendbollit.
“Besoj se ky vendim do të jetë një shtytës edhe më i madh për të gjithë që të punojnë për suksese edhe më të mëdha. Unë do të vazhdoj të jap gjithë përkrahjen time dhe përkrahja nuk do të mungojë asnjëherë nga Qeveria e Republikës së Kosovës. Vendimi i EHF-së është një sinjal i qartë se dita ditës izolimi i padrejtë i sportit të Kosovës po thyhet”, ka deklaruar ministri Krasniqi.
Eugen Saraçini, kryetari i FHK-së ka falënderuar ministrin për pritjen dhe mbështetjen e vazhdueshme për aktivitete brenda dhe jashtë Kosovës, si dhe në ndihmën për ndërkombëtarizimin e hendbollit. Ai ka folur të arriturat dhe sfidat nëpër të cilat ka kaluar hendbolli në këto 60 vjet, si dhe për planet dhe punën që po bëjnë në masivizimin, zhvillimin dhe ndërkombëtarizimin e sportit. Saraçini tha se presin që këtë vit të këtë lajme të mira sa i përket anëtarësimit në Federatën Evropiane të Hendbollit. /KI/
als_Latn als_Latn als_Latn als_Latn als_Latn